הבורסה לניירות ערך פרסמה את תוצאותיה הכספיות לשנת 2017 והציגה הכנסות של כ-242 מיליון שקל, כאשר מתוכם רווח נקי של כ-13.1 מיליון שקל. עם זאת, החברה רושמת הפסד של כ-14.3 מיליון שקל בשנת 2017 לאחר שחילקה מניות בהיקף של כ-27.4 מיליון שקל לעובדיה כחלק מיישום החוק לשינוי מבנה הבעלות של החברה.
מחזור המסחר בשוק המניות (בבורסה ומחוצה לה, כולל תעודות סל בשוק המניות) הסתכם בכ-1.4 מיליארד שקל ביום – גבוה בכ-11% מהמחזור הממוצע בשנה הקודמת. לעלייה במחזורי המסחר בשוק המניות תרמה, בעיקר, הרפורמה במדדי הבורסה. בערב הרפורמה (9.2.2017) נשבר שיא של 6.5 שנים במחזורי המסחר בבורסה, ונרשם מחזור ענק בהיקף של כ-12 מיליארד שקל.
נכון לסוף שנת 2017, היו רשומות בבורסה 457 חברות מניות, בעלות שווי שוק כולל של כ-800 מיליארד שקל, 31 אגרות חוב ממשלתיות בשווי כולל של כ-492 מיליארד שקל, 665 אגרות חוב תאגידיות בשווי כולל של כ-372 מיליארד שקל ו-695 תעודות סל.